ΑΠΟΦΑΣΗ ΤΗΣ ΕΠΙΤΡΟΠΗΣ της 11ης Απριλίου 1996 για τις λεπτομέρειες εφαρμογής της απόφασης 95/527/ΕΚ του Συμβουλίου σχετικά με τη χρηματοδοτική συμμετοχή της Κοινότητας σε ορισμένες δαπάνες στις οποίες υποβάλλονται τα κράτη μέλη για την εφαρμογή του καθεστώτος ελέγχου που εφαρμόζεται στην κοινή αλιευτική πολιτική (96/286/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 95/527/ΕΚ του Συμβουλίου, της 8ης Δεκεμβρίου 1995, σχετικά με τη χρηματοδοτική συμμετοχή της Κοινότητας σε ορισμένες δαπάνες στις οποίες υποβάλλονται τα κράτη μέλη για την εφαρμογή του καθεστώτος ελέγχου που εφαρμόζεται στην κοινή αλιευτική πολιτική (1), και ιδίως το άρθρο 2 παράγραφος 3 δεύτερο εδάφιο,

Εκτιμώντας:

ότι πρέπει να καθοριστούν οι λεπτομέρειες σχετικά με τον καθορισμό του ποσού των επιλέξιμων δαπανών για την κατάρτιση των εθνικών υπαλλήλων που ασχολούνται με δραστηριότητες ελέγχου που εφαρμόζονται στην κοινή αλιευτική πολιτική 7

ότι η κατάρτιση με τη διοργάνωση μαθημάτων και σεμιναρίων ή με την ανταλλαγή εθνικών υπαλλήλων συνιστά κατάλληλη ενέργεια για την αξιοποίηση των ανθρώπινων πόρων των κρατών μελών, και ιδίως η κατάλληλη επαγγελματική κατάρτιση που ευνοεί μια αποτελεσματικότερη διαχείριση της κοινής αλιευτικής πολιτικής 7

ότι τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης της αλιείας και της υδατοκαλλιέργειας,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

1. Οι επιλέξιμες δαπάνες για τις ενέργειες κατάρτισης των εθνικών υπαλλήλων που ασχολούνται με τον έλεγχο περιλαμβάνουν όλες τις πραγματικές δαπάνες που προκύπτουν, είτε από τη διοργάνωση σεμιναρίων και μαθημάτων κατάρτισης ελάχιστης διάρκειας μιας ημέρας είτε από ανταλλαγές εθνικών υπαλλήλων.

2. Οι ενέργειες αυτές κατάρτισης έχουν ανώτερη διάρκεια δύο ετών και αποσκοπούν στην αύξηση της ποιότητας και της αποτελεσματικότητας του ελέγχου των αλιευτικών και των συναφών δραστηριοτήτων, καθώς επίσης και την ενθάρρυνση μιας εντατικής και μόνιμης συνεργασίας σε όλα τα επίπεδα των αρμόδιων διοικήσεων με σκοπό την προώθηση μιας καλύτερης συνεργασίας, στο πλαίσιο της κοινής αλιευτικής πολιτικής.

Άρθρο 2

1. Τα σεμινάρια και μαθήματα κατάρτισης αφορούν κυρίως:

- τη μεθοδολογία και την εποπτεία της αλιείας,

- την κοινοτική νομοθεσία στο θέμα της κοινής αλιευτικής πολιτικής, και ιδίως του ελέγχου,

- τη χρήση σύγχρονων τεχνικών,

- τη θέση σε εφαρμογή του καθεστώτος ελέγχου που εφαρμόζεται στην κοινή αλιευτική πολιτική από τα διάφορα κράτη μέλη,

- μια καλύτερη γνώση, από τους εθνικούς υπαλλήλους, της σημασίας και της επίπτωσης των ελέγχων στον τομέα της αλιείας, προκειμένου να προωθηθούν οι σχέσεις τους με τους επαγγελματίες του τομέα της αλιείας.

2. Οι δαπάνες διοργάνωσης μαθημάτων και σεμιναρίων μπορούν να καλύπτουν ιδίως την ενοικίαση αιθουσών, την αγορά ή την ενοικίαση παιδαγωγικού υλικού, καθώς και την πληρωμή της αμοιβής των εκπαιδευτών, οι οποίοι δεν παρεμβαίνουν με την ιδιότητα υπαλλήλων εθνικής ή κοινοτικής διοίκησης, καθώς επίσης και τις δαπάνες ταξιδίου και διαμονής των εθνικών υπαλλήλων που συμμετέχουν σε μαθήματα και σεμινάρια, καθώς και εκείνων των εκπαιδευτών.

Άρθρο 3

1. Οι ανταλλαγές εθνικών υπαλλήλων μεταξύ εθνικών διοικήσεων λαμβάνουν τη μορφή πρακτικής εξάσκησης ή κοινών αποστολών διάρκειας μιας ή περισσοτέρων εβδομάδων και έχουν ως σκοπό την ανάπτυξη του συντονισμού των δραστηριοτήτων ελέγχου μεταξύ των αρμόδιων αρχών των κρατών μελών, μέσω μιας καλύτερης γνώσης των εθνικών διαδικασιών των άλλων κρατών μελών.

2. Οι δαπάνες που συνδέονται με την ανταλλαγή που αναφέρεται στην παράγραφο 1 καλύπτουν, ιδίως, τις δαπάνες ταξιδίου και διανομής των εθνικών υπαλλήλων που συμμετέχουν σε ανταλλαγές μεταξύ εθνικών διοικήσεων.

Άρθρο 4

1. Οι δαπάνες ταξιδίου αντιστοιχούν σε ένα ταξίδι μετ' επιστροφής των εθνικών υπαλλήλων και των εκπαιδευτών μεταξύ του τόπου κατοικίας και του τόπου προορισμού με δημόσια μεταφορικά μέσα.

2. Οι δαπάνες διαμονής καλύπτουν τις δαπάνες κατοικίας, τα γεύματα και τις μετακινήσεις.

3. Οι δαπάνες ταξιδίου και διανομής καθορίζονται σύμφωνα με τις εθνικές διατάξεις αποζημίωσης εξόδων.

Άρθρο 5

1. Οι δαπάνες που αναφέρονται στο άρθρο 2 παράγραφος 2 καθορίζονται σύμφωνα με τον πίνακα που εμφαίνεται στο παράρτημα Ι.

2. Οι δαπάνες που αναφέρονται στο άρθρο 3 παράγραφος 2 καθορίζονται σύμφωνα με τον πίνακα που εμφαίνεται στο παράρτημα ΙΙ.

Άρθρο 6

Η παρούσα απόφαση προορίζεται για τα κράτη μέλη.

Βρυξέλλες, 11 Απριλίου 1996.

Για την Επιτροπή

Franz FISCHLER

Μέλος της Επιτροπής

(1) ΕΕ αριθ. L 301 της 14. 12. 1995, σ. 30.

ΠΑΡΑΡΤΗΜΑ Ι

ΕΤΗΣΙΑ ΔΗΛΩΣΗ ΤΩΝ ΔΑΠΑΝΩΝ ΔΙΟΡΓΑΝΩΣΗΣ ΜΑΘΗΜΑΤΩΝ ΚΑΙ ΣΕΜΙΝΑΡΙΩΝ

>ΑΡΧΗ ΓΡΑΦΗΚΟΥ>

>ΤΕΛΟΣ ΓΡΑΦΗΚΟΥ>

ΠΑΡΑΡΤΗΜΑ ΙΙ

ΕΤΗΣΙΑ ΔΗΛΩΣΗ ΔΑΠΑΝΩΝ ΤΑΞΙΔΙΟΥ ΚΑΙ ΔΙΑΜΟΝΗΣ ΤΩΝ ΕΘΝΙΚΩΝ ΥΠΑΛΛΗΛΩΝ ΠΟΥ ΣΥΜΜΕΤΕΧΟΥΝ ΣΕ ΑΝΤΑΛΛΑΓΕΣ ΥΠΑΛΛΗΛΩΝ ΜΕΤΑΞΥ ΤΩΝ ΕΘΝΙΚΩΝ ΔΙΟΙΚΗΣΕΩΝ

>ΑΡΧΗ ΓΡΑΦΗΚΟΥ>

>ΤΕΛΟΣ ΓΡΑΦΗΚΟΥ>